b'\n_START_ARTICLE_\nMikko Kukkonen\n_START_SECTION_\nSeuraura\n_START_PARAGRAPH_\nKukkonen on Kalevan Palloon kasvatti. H\xc3\xa4n voitti C-nuorten SM-hopeaa vuonna 2004. Kukkonen nostettiin kaudeksi 2006\xe2\x80\x932007 KalPan SM-liigarinkiin kaksivuotisella sopimuksella. H\xc3\xa4n pelasi kauden kuitenkin p\xc3\xa4\xc3\xa4sosin viel\xc3\xa4 A-nuorissa ollen tehoilla 8+8=16 KalPan tehokkain puolustaja Petri Partasen kanssa. SM-liigassa Kukkonen pelasi kahdeksan runkosarjaottelua ilman tehopisteit\xc3\xa4. H\xc3\xa4n pelasi my\xc3\xb6s kev\xc3\xa4\xc3\xa4n 2007 tasonmittauksissa tehden nelj\xc3\xa4ss\xc3\xa4 ottelussa yhden sy\xc3\xb6tt\xc3\xb6pisteen. Miesten pelit tulivat Kukkoselle tutuksi my\xc3\xb6s kuuden Mestis-ottelun verran alle 20-vuotiaiden maajoukkueesta._NEWLINE_Kaudella 2007\xe2\x80\x932008 Kukkonen pelasi SM-liigassa 20 runkosarjaottelua ilman tehopisteit\xc3\xa4. H\xc3\xa4n pelasi kauden aikana my\xc3\xb6s kaksi Mestis-ottelua alle 20-vuotiaiden maajoukkueessa, mutta p\xc3\xa4\xc3\xa4osan kaudestaan Kukkonen pelasi A-nuorissa. H\xc3\xa4n oli siell\xc3\xa4 tehoilla 2+16=18 KalPan tehokkain puolustaja Pasi Hirvosen kanssa. Kukkonen voitti A-nuorten Suomenmestaruuden kev\xc3\xa4\xc3\xa4ll\xc3\xa4 2008. Kausi 2008\xe2\x80\x932009 oli h\xc3\xa4nen ensimm\xc3\xa4inen kokonainen kausi SM-liigassa ja se toi 57 runkosarjaottelussa kolme sy\xc3\xb6tt\xc3\xb6pistett\xc3\xa4 sek\xc3\xa4 12 playoff-ottelussa yhden sy\xc3\xb6tt\xc3\xb6pisteen. Kukkonen nousi kauden lopulla KalPan ykk\xc3\xb6spuolustajapariin Mika Str\xc3\xb6mbergin rinnalle korvaamaan loukkaantunutta Janne Jalasvaaraa. H\xc3\xa4n voitti kauden p\xc3\xa4\xc3\xa4tteksi SM-pronssia._NEWLINE_Kukkosen peliaika KalPassa v\xc3\xa4heni kaudella 2009\xe2\x80\x932010 osittain siksi, kun SM-liigajoukkueiden kokoonpanojen sallittu pelaajam\xc3\xa4\xc3\xa4r\xc3\xa4 v\xc3\xa4heni 18 kentt\xc3\xa4pelaajaan. H\xc3\xa4n aloitti n\xc3\xa4in ollen KalPan l\xc3\xa4ht\xc3\xb6kohtaisena seitsem\xc3\xa4nten\xc3\xa4 puolustajana ja pelasi runkosarjassa ainoastaan 29 ottelua tehopistein 1+1=2 sek\xc3\xa4 osan kaudestaan my\xc3\xb6s yli-ik\xc3\xa4isen\xc3\xa4 A-nuorissa. Kukkonen teki SM-liigauransa avausmaalin h\xc3\xa4nen 113. SM-liigan runkosarjaottelussaan, runkosarjan viimeisell\xc3\xa4 kierroksella vieraissa H\xc3\xa4meenlinnan Pallokerhoa vastaan. Kukkonen palkittiin ottelun Ilta-Sanomien yhden t\xc3\xa4hden t\xc3\xa4htipelaajana. Tammikuussa 2010 h\xc3\xa4n teki kaksivuotisen jatkosopimuksen KalPan kanssa. Kaudella 2010\xe2\x80\x932011 Kukkonen kuului hyv\xc3\xa4ll\xc3\xa4 peruspelill\xc3\xa4\xc3\xa4n joukkueen suurimpiin onnistujiin. H\xc3\xa4n voitti lukemalla +11 KalPa sis\xc3\xa4isen tehotilaston. Kukkosen kautta kuitenkin lyhensi marraskuusta joulutaukoon asti kest\xc3\xa4nyt yl\xc3\xa4vartalovamma._NEWLINE_Kaudeksi 2013\xe2\x80\x932014 Kukkonen siirtyi kaksivuotisella sopimuksella Tampereen Ilvekseen, jota valmentaa h\xc3\xa4nelle KalPasta tuttu Tuomas Tuokkola. Kukkonen nousi aina kauden aikana joukkueen ykk\xc3\xb6spuolustajapariin Simon Gysbersin viereen ja sai h\xc3\xa4nen ohellaan eniten j\xc3\xa4\xc3\xa4aikaa Ilveksess\xc3\xa4. H\xc3\xa4n teki my\xc3\xb6s SM-liigan yhden kauden piste-enn\xc3\xa4tyksens\xc3\xa4 tehoilla 6+10=16. Kaudeksi 2015\xe2\x80\x932016 Kukkonen siirtyi kaksivuotisella sopimuksella Espoo Bluesiin. SM-liigan siirtotakarajan j\xc3\xa4lkeen helmikuussa 2016 h\xc3\xa4net nimettiin jo joukkueen nelj\xc3\xa4nneksi kapteeniksi, kun talousvaikeuksista k\xc3\xa4rsineen seuran oli j\xc3\xa4tt\xc3\xa4nyt aiemmat kapteenit Kim Hirschovits, Kalle Kaijomaa ja Jari Sailio sek\xc3\xa4 muita kapteenistoon kuuluneita._NEWLINE_Kukkonen siirtyi kaudeksi 2016\xe2\x80\x932017 jatkamaan uraansa Aasian liigan etel\xc3\xa4korealaisjoukkue High1:een. H\xc3\xa4n oli kahdeksalla osumallaan joukkueen eniten maaleja tehnyt puolustaja Kim Hyeokin kanssa. Kukkonen sijoittui my\xc3\xb6s koko liigan j\xc3\xa4\xc3\xa4hyp\xc3\xb6rssiss\xc3\xa4 kolmanneksi 128 minuutillaan.'